**Lars Salem Al Fakir** (født 27. oktober 1981 i Huddinge i Stockholms län) er en svensk pop- og soulmusiker. Han er mest kjent som solomusiker, men har også bidratt i flere grupper. Han vant i 2008 flere priser på svenske Grammisgalan, og deltok i 2010 i Melodifestivalen med låten *Keep On Walking*, som endte på en andreplass.

Biografi
--------

Al Fakirs far er fra Syria og hans mor fra Sverige. Han vokste opp i Huddinge, men bodde i Sveg mellom 1983 og 1988 i en familie med fem søsken, blant andre musikeren og fjernsynsprogramlederen Nessim Al Fakir og skuespilleren Aminah Al Fakir Bergman. Foreldrene sendte barnene tidlig på opplæring i musikk hos private lærere, da de ville lære barna sine å spille instrumenter, noe de aldri selv hadde fått sjansen til å lære. Al Fakir begynte som fireåring å spille fiolin, og en av hans lærere var fiolinisten og kulturprofilen Michail Kazinik. Under Kaziniks regi turnerte Al Fakir allerede som trettenåring både i Sverige og Russland. I denne perioden fikk han en interesse for jazzpiano, og begynte å studere på Södra Latins musikklinje med jazzpiano som spesialinstrument og senere på Kungliga Musikhögskolans afroamerikanske linje, men han hoppet tidlig av.

Salem Al Fakir på Storsjöyran 2007.
Al Fakir har arbeidet med artiser som Snook, Robyn og Wille Crafoord. Han er mest kjent som soloartist, men ved siden av solokarrieren er han med i gruppene Örjan Hultén Trio – Fakir-Karlsson og PH3. Tidligere hadde han og søsknene Nassim og Aminah en gruppe som het Al Fakir, som de startet i 1993. Ved siden av musikken interesserer Al Fakir seg for biler, ettersom faren hans drev et bilverksted.

Han slapp EP-en *Dream Girl* høsten 2006. Denne ble fulgt opp av debutalbumet *This is Who I Am*, som kom ut 24. januar 2007. Begge utgivelsene fikk mye ros fra kritikerne og gikk rett til førsteplass på salgslistene. Med unntak av blåseinstrumentene, som spilles av broren Sami, og trommene på låten *Dream Girl* som spilles av Tim Lundblad, spilte Al Fakir alle instrumenter på platen. Han har også komponert og skrevet alle låtene, med unntak av *Good Song* som er skrevet sammen med Tim Lundblad. Fra albumet har låtene *Dream Girl*, *Good Song* og *This Is Who I Am* blitt utgitt som singel. Sommeren 2007 turnerte Al Fakir sammen med bandene Moneybrother og Säkert!.

9. januar 2008 vant Al Fakir fire "grammisar" i kategoriene beste nykommer, beste mannlige artist, beste komponist og beste produsent på Grammisgalan. Han var også nominert til årets komponist og årets mannlige artist på Grammisgalan 2009.

18. mars 2009 slapp han sitt andre album, *Astronaut*, og april samme år gjennomførte han en Sverigeturne med svenske Jonna Lee som oppvarmingsband. Første singel fra platen ble sluppet høsten 2008 og het *It's Only You (Part II)*, og denne var soundtrack til en reklamefilm for Volvo. Samtidig som *Astronaut* ble sluppet, kom også en singel med samme navn, og på begynnelsen av sommeren slapp Al Fakir den tredje singelen fra platen, *Roxy*.

Han deltok i Melodifestivalen 2010 med bidraget *Keep On Walking*, og hans bidrag var det første som gikk til finalen i Globen. I finalen endte han på andreplass. Platen *Ignore This* ble sluppet 3. mars 2010 og gikk til topps på salgslistene og solgte senere til gull.

Diskografi
----------

### Album

* 2007 – *This Is Who I Am*
* 2009 – *Astronaut*
* 2010 – *Ignore This*

### EP

* 2006 – *Dream Girl*

### Singler

* 2006 – *Dream Girl*
* 2006 – *Good Song / It's True*
* 2007 – *This Is Who I Am*
* 2009 – *Astronaut*
* 2009 – *Roxy*
* 2010 – *Keep On Walking* (#2 Melodifestivalen)
* 2010 – *4 O'clock*
* 2010 – *Split My Personality*

Referanser
----------

1. ↑   Sveriges befolkning 2000, oppført som Al Fakir, Lars Salem, besøkt 29. desember 2022[Hentet fra Wikidata]
2. ↑   LIBRIS, libris.kb.se, utgitt 26. mars 2018, besøkt 24. august 2018[Hentet fra Wikidata]
3. ↑   www.stim.se, besøkt 29. mai 2023[Hentet fra Wikidata]
4. ↑  SVT.se Arkivert 9. februar 2010 hos Wayback Machine. Lest 13/3 2010
5. ↑  Carlberg, Ingrid og Rosenkvist, Ann-Sofi (18. mars 2007). «En dag med Salem Al Fakir». *Dagens Nyheter* **(svensk)**. CS1-vedlikehold: Flere navn: forfatterliste (link)

Eksterne lenker
---------------

* (en) Salem Al Fakir – kategori av bilder, video eller lyd på Commons Rediger på Wikidata

* (en) Salem Al Fakir – galleri av bilder, video eller lyd på Commons Rediger på Wikidata
* (en) Salem Al Fakir på Internet Movie Database Rediger på Wikidata

* (no) Salem Al Fakir hos Filmfront Rediger på Wikidata

* (sv) Salem Al Fakir i Svensk Filmdatabas Rediger på Wikidata

* (en) Salem Al Fakir hos Rotten Tomatoes Rediger på Wikidata

* (en) Salem Al Fakir hos The Movie Database Rediger på Wikidata
* (en) Salem Al Fakir på Apple Music Rediger på Wikidata

* (en) Salem Al Fakir på Discogs Rediger på Wikidata

* (en) Salem Al Fakir på MusicBrainz Rediger på Wikidata

* (en) Salem Al Fakir på Encyclopaedia Metallum Rediger på Wikidata

* (en) Salem Al Fakir på SoundCloud Rediger på Wikidata

* (en) Salem Al Fakir på Spotify Rediger på Wikidata

* (en) Salem Al Fakir på Songkick Rediger på Wikidata

* (en) Salem Al Fakir på Last.fm Rediger på Wikidata

* (en) Salem Al Fakir på Genius — sangtekster Rediger på Wikidata

* (en) Salem Al Fakir på AllMusic Rediger på Wikidata
* Salem Al Fakir på Facebook Rediger på Wikidata

* Salem Al Fakir på YouTube Rediger på Wikidata

* Salem Al Fakir på Myspace Rediger på Wikidata
* Planet Salem – The International Salem Al Fakir Fansite

  


|  |  |
| --- | --- |
| Oppslagsverk/autoritetsdata | Nationalencyklopedin **·** VIAF **·** GND **·** ISNI **·** LIBRIS **·** BNE **·** MusicBrainz **·** Discogs **·** AllMusic
 |